Sumarið farið vel af stað á Kaffi Prímus Þeir Sveinn Haukur Valdimarsson og Ægir Snær Sigmarsson hafa tekið við rekstri Kaffi Prímuss á Hellnum , sem opnað var í byrjun júní , en þeir eru báðir úr Reykjavík . „ Við komum hingað til að taka skurkinn í sumar eftir að eigandinn bað mig um að reka þetta fyrir sig . Við erum með einfalt kaffihús og bjóðum upp á kökur , vöfflur , súpur , samlokur og pylsur . Þetta er í raun blanda af kaffihúsi og sjoppu , “ segir Sveinn . Aðspurður hvernig sumarið fari af stað svarar hann : „ Það hefur verið góður reytingur . Mér skilst að það eigi að aukast mikið í næsta mánuði , en það byrjar mjög vel og allt gengið snurðulaust fyrir sig . Þegar veðrið er svona gott þá koma að vísu færri hérna inn , það er betra fyrir okkur að hafa rigningu og grátt yfir því þá kemur mannskapurinn í súpuna og kaffið , “ segir Sveinn . Hann og Ægir félagi hans vinna einir á Kaffi Prímus í sumar . „ Þetta er bara vertíð og mann munar ekki um að vaka eina slíka , “ segir Sveinn . Kaffi Prímus er í sama húsi og Gestastofa Þjóðgarðsins Snæfellsjökuls . „ Það er komið á mörgum rútum til okkar og fólkið sem gengur frá Arnarstapa hingað yfir dettur inn til okkar og á Gestastofuna eftir góðan göngutúr . Núna höfum við fengið mikið af fólki frá Kanada til okkar og Þjóðverjarnir eru alltaf margir , “ segir Sveinn . Ekki væsir um þá félaga við rætur Snæfellsjökuls . „ Jökullinn er aðal aðdráttaraflið og flestir ferðamenn koma til að sjá hann , “ segir Sveinn og við það bætir Ægir : „ Svo batnar heilsan vegna kraftsins frá jöklinum og þess vegna er mjög gott að vera á Snæfellsnesi . “